กฟผ.ศึกษานำเข้า LNG ใช้เป็นเชื้อเพลิงโรงไฟฟ้าพระนครใต้ ที่เริ่มผลิตปี 62
กฟผ.ศึกษานำเข้า LNG ใช้เป็นเชื้อเพลิงโรงไฟฟ้าพระนครใต้ ที่เริ่มผลิตปี 62
28 ม.ค. 2559

นายรัตนชัย นามวงศ์ รองผู้ว่าการพัฒนาโรงไฟฟ้า การไฟฟ้าฝ่ายผลิตแห่งประเทศไทย(กฟผ.) เปิดเผยว่า กฟผ.อยู่ระหว่างศึกษานำเข้าก๊าซธรรมชาติเหลว (LNG) เพื่อเป็นเชื้อเพลิงให้กับโรงไฟฟ้าพระนครใต้ทดแทน กำลังการผลิต 1,200 เมกะวัตต์ ซึ่งตามแผนจะจ่ายไฟฟ้าเข้าระบบภายในปี 2562 โดยแผนศึกษานำเข้า LNG ดังกล่าว ทาง กฟผ. จะเป็นผู้ลงทุนเอง เบื้องต้นอาจเป็นคลังลอยน้ำ (Floating Storage &amp; Regasification Unit:FSRU) และลงทุนท่อก๊าซฯเพื่อส่งต่อมายังโรงไฟฟ้า ซึ่งคาดว่าความต้องการใช้ก๊าซฯจะอยู่ที่ราว 500 ล้านลูกบาศก์ฟุต/วัน
ขณะเดียวกันกฟผ. ก็ได้หารือกับทางบมจ.ปตท. (PTT) เช่นกัน ซึ่งเป็นผู้จำหน่ายก๊าซธรรมชาติและผู้นำเข้า LNG ด้วย เนื่องจากต้องเปรียบเทียบราคา LNG เพราะหาก กฟผ.นำเข้าเองแต่มีราคาสูงกว่าก็ไม่คุ้ม ก็อาจเจรจากับทาง PTT เพื่อรับซื้อต่อไปด้วย
นายรัตนชัย กล่าวว่า สำหรับสาเหตุที่กฟผ. ต้องการนำเข้า LNG เองนั้น เนื่องจากโรงไฟฟ้าของกฟผ. มีความต้องการใช้ก๊าซฯในปริมาณมาก ประกอบกับในช่วงที่ผ่านมาก๊าซฯที่รับซื้อจาก PTT ในบางแหล่งมีค่าความร้อนไม่ตรงกับที่กฟผ. ต้องการ ส่งผลต่อประสิทธิภาพการผลิตไฟฟ้า
               